Saeima ir pieņēmusi un Valsts
prezidents izsludina šādu likumu:

**Latgales speciālās ekonomiskās zonas likums**

**I nodaļa
Vispārīgie noteikumi**

**1.pants.** Likumā ir lietoti šādi termini:

1)**Latgales speciālās ekonomiskās zonas teritorija** - Ministru Kabineta noteikta teritorija Latgales reģionā, kura izveidota šajā likumā noteikto mērķu sasniegšanai;

2) **Latgales speciālās ekonomiskās zonas kapitālsabiedrības**— kapitālsabiedrības, ar kurām Latgales speciālās ekonomiskās zonas uzraudzības padome ir nodrošinājusi līguma slēgšanu ar mērķi saņemt likumā “Par nodokļu piemērošanu brīvostās un speciālajās ekonomiskajās zonās” paredzētos tiešo nodokļu atvieglojumus un kuras atbilstoši likumam “Par nodokļu piemērošanu brīvostās un speciālajās ekonomiskajās zonās” var piemērot netiešos nodokļus.

**2.pants.** **Likuma mērķis un darbības joma**

(1) Šis likums nosaka Latgales speciālās ekonomiskās zonas izveidošanas, pārvaldīšanas un izmantošanas kārtību.

(2) Latgales speciālā ekonomiskā zona ir izveidota ar mērķi veicināt Latgales reģiona attīstību, piesaistot ieguldījumus ražošanas un infrastruktūras attīstībai un jaunu darba vietu radīšanai.

(3) Šis likums neattiecas uz Rēzeknes speciālās ekonomiskās zonas pārvaldīšanas un izmantošanas kārtību, kā arī teritorijām, kuras noteiktas saskaņā ar Rēzeknes speciālās ekonomiskās zonas likumu.

**3.pants.**

(1) Ministru kabinets nosaka Latgales speciālās ekonomiskās zonas teritoriju, kuras kopējā platība nepārsniedz 5% no Latgales reģiona (NUTS 3) teritorijas, un kārtību, kādā tiek noteikts un aktualizēts tās teritoriju saraksts, ņemot vērā šādus pamatkritērijus:

1) teritorijas piederība - publiskas personas vai privātīpašumā esošā teritorija. Privātīpašumā esošās teritorijas īpašnieks ir apliecinājis gatavību attīstīt tās infrastruktūru un piedāvāt teritoriju kapitālsabiedrībām bez nepamatota sadārdzinājuma;

2) atbilstoša infrastruktūra kapitālsabiedrību darbībai vai plānotās investīcijas teritorijas infrastruktūras attīstīšanai kapitālsabiedrību vajadzībām;

3) plānotie rezultāti, teritorijai piešķirot speciālās ekonomiskās zonas statusu - nodokļu ieņēmumi, nodarbinātības līmenis un veiktās privātās iekšzemes un ārvalstu investīcijas;

(2) Ministru kabinetam ir tiesības:

1) noteikt papildu kritērijus un plānotos rezultātus, teritorijai piešķirot speciālās ekonomiskās zonas statusu;

2) noteikt privātīpašumā esošās teritorijas īpatsvaru no kopējās speciālās ekonomiskās zonas teritorijas.

**4.pants.**Latgales speciālā ekonomiskā zonā veic komercdarbību Latgales speciālās ekonomiskās zonas kapitālsabiedrības un citi komersanti, kuri nepretendē uz likumā “Par nodokļu piemērošanu brīvostās un speciālajās ekonomiskajās zonās” noteiktajiem nodokļu atvieglojumiem.

**5.pants.**

Latgales speciālās ekonomiskās zonas uzraudzības padome, ja tas nepieciešams, iznomā Latgales speciālās ekonomiskās zonas kapitālsabiedrībām un citiem komersantiem Latgales speciālās ekonomiskās zonas teritorijā esošo zemi un citu nekustamo īpašumu.

**II nodaļa
Latgales speciālās ekonomiskās zonas pārvaldība**

**6.pants.** (1) Latgales plānošanas reģiona attīstības padome:

1) apstiprina, atceļ un veic izmaiņas Latgales speciālās ekonomiskās zonas uzraudzības padomes nolikumā, kas izstrādāts saskaņā ar šajā likumā noteiktajām pārvaldības funkcijām;

2) apstiprina, atceļ un veic izmaiņas Latgales speciālās ekonomiskās zonas uzraudzības padomes sastāvā, kuru veido deleģētie pārstāvji atbilstoši uzraudzības padomes nolikumā paredzētajai kārtībai;

(2) Latgales speciālās ekonomiskās zonas pārvaldības funkcijas veic Latgales speciālās ekonomiskās zonas uzraudzības padome un Latgales speciālās ekonomiskās zonas izpildaparāts, kuru vada Latgales speciālās ekonomiskās zonas pārvaldnieks.

(3) Latgales plānošanas reģiona attīstības padome novērtē uzraudzības padomes darbības rezultātus.

**7.pants.** (1)  Latgales speciālās ekonomiskās zonas uzraudzības padome veic šādas funkcijas:

1) Latgales speciālās ekonomiskās zonas uzraudzības padome nodrošina līguma par ieguldījumu veikšanu slēgšanu ar Latgales speciālās ekonomiskās zonas kapitālsabiedrībām par tiešo nodokļu atvieglojumu saņemšanu atbilstoši likumā “Par nodokļu piemērošanu brīvostās un speciālajās ekonomiskajās zonās” noteiktajam;2) apstiprina Latgales speciālās ekonomiskās zonas attīstības plānu saskaņā ar šo likumu, valsts, pašvaldību un sabiedrības interesēm, kā arī apstiprina Latgales speciālās ekonomiskās zonas darbības plānu un gada budžetu;

3) izsniedz Latgales speciālās ekonomiskās zonas kapitālsabiedrībām atļauju par tiesībām piemērot likumā “[Par nodokļu piemērošanu brīvostās un speciālajās ekonomiskajās zonās](http://likumi.lv/ta/id/33419-par-nodoklu-piemerosanu-brivostas-un-specialajas-ekonomiskajas-zonas)” paredzētos nodokļu atvieglojumus;

4) nosaka brīvās zonas un to robežas, saskaņojot ar Valsts ieņēmumu dienestu šo zonu atbilstību brīvās zonas režīma ieviešanai;

5) ar attiecīgās publiskās personas un privātpersonas deleģējumu slēdz līgumus par Latgales speciālās ekonomiskās zonas teritorijā esošās zemes iznomāšanu;

6) kontrolē noslēgto līgumu izpildi;

7) veic normatīvajos aktos noteiktos brīvās zonas administrācijas pienākumus Latgales speciālās ekonomiskās zonas teritorijā;

8) kontrolē Latgales speciālās ekonomiskās zonas pārvaldnieka un izpildaparāta darbību un var uzdod izpildaparātam un pārvaldniekam veikt citus šajā likumā neminētos uzdevumus;

9) ja nepieciešams, Latgales speciālās ekonomiskās zonas attīstības veicināšanai izveido un pārvalda Latgales speciālās ekonomiskās zonas komercdarbības atbalsta fondu, kura darbību nosaka ar nolikumu.

(2) Latgales speciālās ekonomiskās zonas uzraudzības padome izlemj arī citus jautājumus, kuri ietilpst tās kompetencē saskaņā ar šo likumu, Latgales speciālās ekonomiskās zonas uzraudzības padomes nolikumu un citiem spēkā esošajiem normatīvajiem aktiem.

(3) Latgales speciālās ekonomiskās zonas uzraudzības padome var pārņemt savā kompetencē jebkuru Latgales speciālās ekonomiskās zonas izpildaparāta kompetencē esošo jautājumu.

**8.pants.** (1) Latgales speciālās ekonomiskās zonas izpildaparāts nodrošina Latgales speciālās ekonomiskās zonas pārvaldības izpildi un pārstāvību.

 (2) Latgales speciālās ekonomiskās zonas izpildaparāta darbu vada Latgales speciālās ekonomiskās zonas pārvaldnieks.

(3) Latgales speciālās ekonomiskās zonas izpildaparāta izveidošanas un darbības kārtību un pārvaldnieka tiesības un pienākumus nosaka Latgales speciālās ekonomiskās zonas uzraudzības padomes nolikums.

**9.pants.**  Latgales speciālās ekonomiskās zonas izpildaparāts veic šādas funkcijas:

1) nodrošina Latgales speciālās ekonomiskās zonas attīstības plāna izstrādi saskaņā ar šo likumu, valsts, pašvaldību un sabiedrības interesēm;

2) Latgales speciālās ekonomiskās zonas uzraudzības padomes nolikumā noteiktajā kārtībā izstrādā finanšu līdzekļu izlietojuma budžeta projektu nākamajam kalendārajam gadam un turpmākajiem gadiem un, ja nepieciešams, precizējumus iepriekšējā gadā iesniegtajā perspektīvajā finanšu līdzekļu izlietojuma budžetā;

3) organizē Latgales speciālās ekonomiskās zonas izpēti un izvērtējumu, izplata informāciju un veic tirgus izpēti ieguldītāju piesaistei;

4) organizē ieguldītāju piesaisti, tostarp slēdzot līgumus ar speciālām aģentūrām un komercsabiedrībām;

5) organizē infrastruktūras izveidošanu un komunikāciju izbūvi Latgales speciālās ekonomiskās zonas teritorijā atbilstoši Latgales speciālās ekonomiskās zonas attīstības plānam;

6) piedalās Latgales speciālās ekonomiskās zonas teritorijas infrastruktūras attīstībā;

7) nodrošina pakalpojumu kompleksu Latgales speciālās ekonomiskās zonas kapitālsabiedrībām un citiem komersantiem;

8) veic citas funkcijas, izņemot tās, kas noteiktas šā likuma [7.pantā](http://likumi.lv/doc.php?id=45469#p10).

**10.pants.**(1) Latgales speciālās ekonomiskās zonas budžetu var veidot:

1) ieņēmumi, kas gūti Latgales speciālās ekonomiskās zonas pārvaldības rezultātā;

2) iemaksas no valsts un pašvaldību budžetiem;

3) iemaksas no dažādiem fondiem.

(2) Latgales speciālās ekonomiskās zonas budžetu izlieto:

1) Latgales speciālās ekonomiskās zonas pārvaldībai;

2) Latgales speciālās ekonomiskās zonas teritorijas infrastruktūras attīstīšanai.

**11.pants**. Attiecībā uz publiskajai personai piederošo nekustamo īpašumu Latgales speciālās ekonomiskās zonas uzraudzības padome var slēgt nomas līgumu uz laiku, kas nepārsniedz 30 gadus. Pārējo īpašumu noma notiek atbilstoši normatīvajos aktos noteiktajai kārtībai.

**12.pants.** Latgales speciālās ekonomiskās zonas pārvaldībā tiek ievērotas komercdarbības atbalsta kontroles jomu regulējošie normatīvie akti.

**III nodaļa
Komercdarbība Latgales speciālās ekonomiskās zonas teritorijā**

**13.pants.**(1) Latgales speciālās ekonomiskās zonas uzraudzības padomes izsniegtā atļauja apliecina, ka kapitālsabiedrībai ir tiesības piemērot likumā "[Par nodokļu piemērošanu brīvostās un speciālajās ekonomiskajās zonās](http://likumi.lv/ta/id/33419-par-nodoklu-piemerosanu-brivostas-un-specialajas-ekonomiskajas-zonas)" paredzētos tiešo nodokļu atvieglojumus, ievērojot valsts atbalsta nosacījumus, kas izriet no likuma "[Par nodokļu piemērošanu brīvostās un speciālajās ekonomiskajās zonās](http://likumi.lv/ta/id/33419-par-nodoklu-piemerosanu-brivostas-un-specialajas-ekonomiskajas-zonas). Lai saņemtu tiešo nodokļu atvieglojumus, kapitālsabiedrībai jānoslēdz līgums par ieguldījumu veikšanu atbilstoši likumā „[Par nodokļu piemērošanu brīvostās un speciālajās ekonomiskajās zonās](http://likumi.lv/ta/id/33419-par-nodoklu-piemerosanu-brivostas-un-specialajas-ekonomiskajas-zonas)” noteiktajam.

(2) Atļaujas norakstu Latgales speciālās ekonomiskās zonas uzraudzības padome iesniedz Valsts ieņēmumu dienestam un pašvaldībai.

(3) Atļauja nav anulējama kā vien likumā "[Par nodokļu piemērošanu brīvostās un speciālajās ekonomiskajās zonās](http://likumi.lv/ta/id/33419-par-nodoklu-piemerosanu-brivostas-un-specialajas-ekonomiskajas-zonas)" noteiktajā kārtībā vai Latgales speciālās ekonomiskās zonas uzraudzības padomei vai citai ar likumu pilnvarotai valsts institūcijai ceļot prasību tiesā   par līguma izbeigšanu ar Latgales speciālās ekonomiskās zonas kapitālsabiedrību, par vārdu "Latgales speciālās ekonomiskās zonas" izslēgšanu no Uzņēmumu reģistrā reģistrētā Latgales speciālās ekonomiskās zonas kapitālsabiedrības nosaukuma un par kapitālsabiedrībai izsniegtās atļaujas anulēšanu.

**IV nodaļa
Nobeiguma noteikumi**

**14.pants.**  Latgales speciālā ekonomiskā zona pastāv līdz 2035.gada 31.decembrim.

**15.pants.**Pēc Latgales speciālās ekonomiskās zonas darbības termiņa izbeigšanās Latgales speciālās ekonomiskās zonas uzraudzības padome tiek likvidēta vai reorganizēta uzraudzības padomes nolikumā noteiktajā kārtībā.

**16.pants**. Latgales speciālās ekonomiskās zonas teritoriju statusa izmaiņas neietekmē Latgales speciālās ekonomiskās zonas kapitālsabiedrības, kurai noslēgts līgums par ieguldījumu veikšanu, tiesības saņemt paredzētos nodokļu atvieglojumus par veiktajiem ieguldījumiem atbilstoši likumā “Par nodokļu piemērošanu brīvostās un speciālajās ekonomiskajās zonās” noteiktajai kārtībai.

Vides aizsardzības un reģionālās attīstības ministrs K.Gerhards

Vīza: valsts sekretārs G.Puķītis

2015.12.11.

1 244

D.Ziediņa

66016725, Dace.Ziedina@varam.gov.lv

Z.Hermansons

67026597, Zintis.Hermansons@varam.gov.lv